*2.pielikums*

**Rīgas pašvaldības īstenotās kontroles un uzraudzības darbības pirms un pēc ielu tirdzniecības atļaujas izsniegšanas**

Pēc iesnieguma saņemšanas Rīgas pilsētas pašvaldībā tiek veiktas šādas kontroles un uzraudzības funkcijas:

* iesniegto dokumentu pārbaude;
* apliecinājumu par Valsts ieņēmumu dienestā reģistrētas nodokļu un citu maksājumu reģistrēšanas elektroniskās ierīces vai iekārtas tehniskās pases vai Valsts ieņēmumu dienestā reģistrētu kvīšu esību, pārbaude Valsts ieņēmumu dienesta datu bāzē;
* no fiziskām personām, kurām nav jāreģistrē saimnieciskā darbība, tiek pieprasīta pašaudzētas produkcijas izcelsmes vietu apliecinoši dokumenti, vai Pārtikas un veterinārā dienesta reģistrācijas apliecība  pārtikas produktu ražošanai mājas apstākļos, informācija tiek pārbaudīta Pārtikas un veterinārā dienesta datu bāzē;
* informācija par tirdzniecības dalībnieka pārkāpumiem no Rīgas pašvaldības policijas tiek pieprasīta atļaujas sabiedriskās ēdināšanas pakalpojumu sniegšanai izsniegšanas gadījumos;
* mazajā alkoholisko dzērienu darītavā ražota vīna, raudzēto dzērienu un pārējo alkoholisko dzērienu mazumtirdzniecība stikla vai citā plīstošā iepakojumā pasākumu laikā tiek saskaņota ar Rīgas pašvaldības policiju.

Pēc atļaujas izsniegšanas Rīgas pilsētas pašvaldības izpilddirekcijas, īstenojot uzraudzības un kontroles darbības, veic tirdzniecības vietās pārbaudes un atbilstoši savai kompetencei pārbauda:

* tirdzniecības dalībnieka identitāti;
* saskaņotās tirdzniecības vietas izvietojumu un aizņemamo platību;
* atļaujā norādītā sortimenta atbilstību;
* cenu zīmju izvietošanu, pavaddokumentu  un darba tiesisko dokumentu esību tirdzniecības vietā.

Ja rodas aizdomas par pārdodamo preču izcelsmi (pašu ražotajai lauksaimniecības produkcijai), tiek apsekota lauksaimniecības produktu audzēšanas vieta.

Par veiktajām pārbaudēm tiek sastādīti akti un par konstatētajiem pārkāpumiem informēti atbildīgie dienesti.

Papildus par ielu tirdzniecību vai ielu tirdzniecības organizēšanu pasākuma laikā pēc atļaujas izsniegšanas informācija tiek nosūtīta Rīgas pašvaldības policijai un Pārtikas un veterinārajam dienestam.

Ministru prezidenta biedrs,

ekonomikas ministrs A.Ašeradens

Vīza:

valsts sekretārs Ē.Eglītis